Garðyrkjubændur á Norður- og Austurlandi eru almennt sáttir við uppskeru sumarsins en ef sumrin halda áfram að verða eins hlý og þurr og þetta sumar þurfi ræktendur að huga að sérstökum vökvunarbúnaði.
Í júlí voru hitamet slegin víða um norðan- og austanvert landið, sólarstundir hafa sjaldan eða aldrei verið fleiri og úrkoma að sama skapi lítil. Eymundur Magnússon, garðyrkju- og kornbóndi á Vallarnesi við Lagarfljót, segir að hlýindatíðin hafi spilað stórt hlutverk í ræktuninni.
Bara breytti öllu, þetta leit mjög illa út í vor með allan þennan kulda en maður missir aldrei vonina og það rættist nú heldur betur úr þessu.
Þvílík einmunatíð og kornið gleypir það í sig, þessar endalausu sólarstundir sem búnar eru að vera og þennan háa hita.
Þrátt fyrir að hitinn og sólin hafi mjög góð áhrif á vöxt korns og grænmetis má heyra á ræktendum að ef spár rætast um hlýrri sumur þá þurfi að huga að sérstökum vökvunarbúnaði. Á íslenskum ökrum hefur til þessa ekki þurft að koma slíkum búnaði fyrir.
Jú, það er ekki hægt að vökva svona stóra akra þannig að maður verður að treysta á guð og lukkuna en hins vegar ef þetta fer að verða árvisst
þá verður maður að koma sér upp brunnum bara eða einhverjum tönkum til þess að vökva.